
Da li je sunnet učenje Kur’ana završiti riječima “sadekallahul-Azim”?


* 
* 
* 
* 
* 
* 
* 

 
Da li je sunnet učenje Kur’ana završiti riječima sadekallahul-Azim?

Riječi “sadekallahul-Azim” koje znače “istinu je rekao Uzvišeni Allah” sušta su istina, i čovjek koji ih izgovori s iskrenom namjerom imat će nagradu. Ove riječi, ustvari, liče na ***[zikr](https://pitajucene.com/search/zikr/questions/ "Pretraži pitanja o zikru")*** (spominjanje Allaha). Međutim, izgovaranje ovih riječi striktno nakon učenja Kur’ana nije potvrđeno sunnetom niti praksom odabranih generacija, niti mišljenjima poznatih islamskih učenjaka. Da je to imalo utemeljenje u vjerskim izvorima, naši prethodnici bi to prakticirali. Sve što oni nisu činili kada je riječ o vjeri, smatra se uvedenom stvari koja šerijatom nije prihvatljiva.  

***[Poslanik](https://pitajucene.com/search/poslanik/questions/ "Pretraži pitanja o poslanicima")***, ﷺ, nije poučio ashabe da izgovaraju ove riječi kada završe s učenjem Kur’ana. Ibn Mes’ud, radijallahu anhu, pripovijedao je da je Poslanik, ﷺ, jednom prilikom zatražio od njega: *“Uči mi ***[Kur’an](https://pitajucene.com/search/Kur%5C%27an/questions/ "Pretraži pitanja o Kur\'anu")***!”* “Zar da ja tebi učim, a tebi se objavljuje?”, upitao ga je Ibn Mes’ud. Na to je Resulullah, ﷺ, odgovorio: *“Da.”* Ibn Mes’ud učio je ajete iz sure Nisa, a kada je proučio riječi Uzvišenog: **“A šta će tek biti kada dovedemo svjedoka iz svakog naroda, a tebe dovedemo kao svjedoka protiv ovih!”** (En-Nisa, 41.) Allahov Poslanik, ﷺ, rekao je: *“Dovoljno je!”* Po drugoj verziji: *“Stani!”* (Buharija i Muslim.) Na osnovu ovog hadisa imam Buharija i Nesai naslovili su cjelinu: *Onaj kome se uči Kur’an može reći onome ko uči: “Dovoljno je!”* (Vidjeti: *Umdetul-kari*, 20/56, i *Es-Sunenul-kubra*, 5/28.)  

Da je izgovaranje riječi “sadekallahul-Azim” po završetku učenja Kur’ana bilo legitimno, Poslanik, ﷺ, poučio bi Ibn Mes’uda tome, a Allah najbolje zna.  

Odgovorio: Dr. ***[Safet Kuduzović](https://pitajucene.com/search/Safet+Kuduzovi%C4%87/answers/ "Pretraži odgovore od dr. Safet Kuduzović")***


